钦定古今图书集成/明伦汇编/宫闱典/第048卷 > 文帝陈宣华
## 钦定古今图书集成/明伦汇编/宫闱典/第048卷 > 文帝陈宣华

按《隋书后妃传》：“宣华夫人陈氏，陈宣帝之女也。性聪
慧，姿貌无双。及陈灭，配掖庭，后选入宫为嫔。时独孤
皇后性妒，后宫罕得进御，唯陈氏有宠。晋王广之在
藩也，阴有夺宗之计，规为内助，每致礼焉。进金蛇金
驼等物，以取媚于陈氏。皇太子废立之际，颇有力焉。
及文献皇后崩，进位为贵人，专房擅宠，主断内事，六”
宫莫与为比。及上大渐，遗诏拜为宣华夫人。初，上寝
疾于仁寿宫也，夫人与皇太子同侍疾，平旦出更衣，
为太子所逼，夫人拒之，得免，归于上所。上怪其神色
有异，问其故，夫人泫然曰：“太子无礼！”上恚曰：“畜生何
足付大事，独孤诚误我！”意谓献皇后也。因呼兵部尚
书柳述、黄门侍郎元岩曰：“召我儿。”述等。将呼太子。上
曰：“勇也！”述、岩出，阁为《敕书》讫，示左仆射杨素。素以其
事白太子。太子遣张衡入寝殿，遂令夫人及后宫同
侍疾者，并出就别室。俄闻上崩而未发丧也，夫人与
诸后宫相顾曰：“事变矣！”皆色动股栗。晡后，太子遣使
者赍《金合子》帖纸于际，亲署封字，以赐夫人。夫人见
之惶惧，以为鸩毒，不敢发。使者促之，于是乃发。见合
中有同心结数枚，诸宫人咸悦，相谓曰：“得免死矣。”陈
氏恚而却坐，不肯致谢。诸宫人共逼之，乃拜使者。其
夜太子烝焉。及炀帝嗣位之后，出居仙都宫，寻召入，
岁馀而终，时年二十九。帝深悼之，为制《神伤赋》。